相馬圖呈杜勉齋左司
作者：曾幾
朝代：宋

paragraphs: 造物出萬類，貴賤伊誰分。
圭璋雜瓦礫，世道同疏親。
既收大宛種，一掃駑駘群。
乃觀相馬圖，低首先吟呻。
千金購死骨，舉國無其真。
生死何太晚，鹽車負艱辛。
悠悠虞阪道，赤日煎紅塵。
行人亦何多，具眼惟孫君。
一顧不旋踵，價越連城珍。
誰爲繪此像，庸示將來人。
相馬失之瘦，相士失之貧。
于兹有鉅公，數載居沉淪。
涵養浩然氣，輪蹄任紛紜。
素識太平相，鶚表飛青雲。
紫泥日邊下，八座生陽春。
攄心握文柄，引年啟賢門。
凝睇辨臧否，立志安斯民。
他時了經濟，丹青畫麒麟。
回顧相馬者，細務何足云。
寥寥載千古，二道非同倫。
相士今何人，少陵身後身。